1. ปัจจัยความเสี่ยง

ความเสี่ยงด้านการเงิน

จากการที่บริษัทฯ กู้ยืมที่เงินตราต่างประเทศ (BIBF) วงเงิน 4.50 ล้านเหรียญสหรัฐอเมริกา
ทำให้บริษัทฯ มีความเสี่ยงจากการที่ค่าเงินบาทอ่อนตัวลง และบริษัทฯ
มิได้มีการทำสัญญาป้องกันความเสี่ยงเอาไว้ เพราะผลขาดทุน ณ
ขณะนี้เป็นเพียงตัวเลขทางบัญชีเท่านั้น
ฝ่ายบริหารของบริษัทฯเห็นว่ามีแนวโน้มที่ค่าเงินบาทจะแข็งค่าขึ้นอย่างต่อเนื่องต่อไปในปี 2547
บริษัทฯจึงได้มีการเจรจากับธนาคาร โดยขอปลอดการชำระหนี้ BIBF
ออกไปอีกโดยนำเงินที่ต้องชำระหนี้ BIBFมาชำระหนี้เงินบาทแทนในจำนวนที่เท่ากัน
จึงทำให้ภาระหนี้ลดลงเช่นกัน แต่บริษัทฯจะได้ใช้ประโยชน์สูงสุดจากการแข็งค่าเงินบาท
ทั้งนี้บริษัทฯได้รับอนุมัติจากทางธนาคารเมื่อวันที่ 27 มกราคม 2547
สำหรับเงื่อนไขการผ่อนชำระหนี้คืนธนาคารสำหรับงวดชำระช่วงเดือนมกราคม ถึงมิถุนายน 2547
หลังจากนั้น จะมีการทยอยชำระคืนตามที่ได้ตกลงไว้กับธนาคาร
ประกอบกับภาวะเศรษฐกิจสหรัฐอเมริกาหดตัว จึงน่าจะบรรเทาความเสี่ยงทางด้านนี้ลงบ้าง

ความเสี่ยงจากอัตราดอกเบี้ย

 อัตราดอกเบี้ยในปี 2546 ทรงตัวอยู่ในระดับต่ำ และน่าจะมีแนวโน้มทรงตัวไปถึงไตรมาสที่ 3 ของปี 2547 ทำให้ภาระในการชำระดอกเบี้ยจ่ายของบริษัทลดน้อยลง แม้จะได้รับผลกระทบจากดอกเบี้ยรับจากเงินให้กู้ยืมบ้าง แต่เมื่อเทียบสัดส่วนแล้ว ภาระดอกเบี้ยจ่ายลดลงมากกว่ามาก

 ความเสี่ยงทางด้านภาวะการแข่งขัน

บริษัทฯ ประกอบธุรกิจห้างสรรพสินค้า ซึ่งในปัจจุบันมีการแข่งขันที่รุนแรงและต่อเนื่องมาตลอด
โดยเฉพาะคู่แข่งส่วนใหญ่ที่เข้ามาลงทุนจะเป็นธุรกิจค้าปลีกข้ามชาติรายใหญ่ที่มีความรู้ ความชำนาญ
และได้เปรียบทั้งทางด้านเงินลงทุนและเทคโนโลยี
เข้ามาดำเนินธุรกิจในเขตท้องที่เทศบาลนครหาดใหญ่ นอกจาก บิ๊กซีซูเปอร์เซ็นเตอร์ แม็คโคร
เทสโก้โลตัส เซ็นทรัล และโรบินสัน ซึ่งมีอยู่ก่อนแล้ว ยังมีคาร์ฟูร์ ซึ่งอยู่ระหว่างการปลูกสร้าง
ซึ่งคาดว่าจะเปิดดำเนินการได้ภายในปี 2547 นี้

ภาวะการแข่งขันด้านค้าปลีกในปัจจุบันผู้บริโภคมีช่องทางในการเลือกซื้อสินค้าและบริการมากขึ้น
จะเลือกแต่สิ่งที่ดี มีคุณภาพ ราคาถูก และประหยัด ดังนั้นบริษัทฯ จึงต้องใช้กลยุทธ์ทางด้านราคา
และส่งเสริมการขาย เพื่อรักษาส่วนแบ่งทางการตลาด
ซึ่งจะส่งผลให้กำไรในการประกอบธุรกิจลดลง
รวมทั้งความจำเป็นที่จะต้องลงทุนมากขึ้นในการปรับปรุง ตกแต่ง
และจัดรูปแบบการจัดวางสินค้าภายในห้างฯไดอาน่าใหม่ซึ่งต้องใช้เงินลงทุนค่อนข้างสูง
เพื่อรักษายอดขายอีกด้วย อย่างไรก็ตาม
บริษัทฯก็ได้วางกลยุทธ์เสริมโดยเพิ่มความหลากหลายของการให้บริการเพื่อเป็นจุดแข็งของห้างฯไดอาน่า
และหลีกเลี่ยงที่จะแข่งขันกับจุดเด่นของคู่แข่ง ทางห้างฯเลือกที่จะเพิ่มกลยุทธ์ทางการตลาด
ตลอดจนการจัดกิจกรรมพิเศษเพิ่มมากขึ้นและต่อเนื่อง ซึ่งจะช่วยลดผลกระทบจากความเสี่ยงดังกล่าว

ความเสี่ยงด้านความสามารถในการจ่ายเงินปันผล

สืบเนื่องจากความเสี่ยงในการดำเนินธุรกิจในภาวะการแข่งขันที่รุนแรงตามที่กล่าวมาข้างต้น
และสืบเนื่องมาตั้งแต่เกิดภาวะวิกฤตเศรษฐกิจในปี 2540 เรื่อยมาจนกระทั่งถึงปัจจุบัน ทำให้บริษัทฯ
มีผลขาดทุนในปี 2546 จำนวน 5.72 ล้านบาท และมีผลการดำเนินงานขาดทุนสะสม ณ สิ้นปี 2546
จำนวน 141.40 ล้านบาท ส่งผลให้บริษัทฯ
ไม่สามารถจ่ายเงินปันผลให้กับผู้ถือหุ้นได้ในระยะเวลาอันใกล้นี้ แต่อย่างไรก็ตาม บริษัทฯ
ได้พยายามปรับปรุงกลยุทธ์ทางการตลาด การพัฒนาเทคโนโลยีโดยการนำระบบ IT
ที่ทันสมัยเข้ามาใช้ในธุรกิจ การพัฒนาทางด้านคุณภาพและการบริการ
การวิจัยวิเคราะห์ข้อมูลในเชิงวิชาการโดยผู้ชำนาญเฉพาะด้าน
ตลอดจนการพัฒนาคุณภาพของพนักงาน เพื่อเพิ่มศักยภาพในการแข่งขัน ซึ่งจะส่งผลให้บริษัทฯ
มีกำไรจากการดำเนินงานได้ในอนาคต

ความเสี่ยงจากโอกาสในการรับชำระเงินกู้ยืม

บริษัทฯ ไม่ได้ตั้งสำรองหนี้สูญจากการให้บริษัท ธยานี จำกัด กู้ยืมเนื่องจากบริษัทฯ
ยังคงได้รับชำระดอกเบี้ยอยู่อย่างสม่ำเสมอ และพิจารณาแล้วว่า บริษัท ธยานี จำกัด
ยังคงมีรายได้จากการให้กู้ยืมอยู่
และอีกประการหนึ่งหากภาวะเศรษฐกิจของประเทศดีขึ้นอย่างต่อเนื่องกอปรกับบริษัทฯ
มีการปรับปรุงเพื่อเพิ่มศักยภาพในหลายๆ ด้าน จึงน่าที่จะช่วยให้บริษัทฯ
มีกำไรและจ่ายเงินปันผลให้กับ บริษัท ธยานี จำกัดได้ในอนาคต อันจะส่งผลให้บริษัท ธยานี จำกัด
ยังพอมีโอกาสทำกำไรและสามารถชำระหนี้คืนได้ในอนาคตเช่นกัน อย่างไรก็ตาม
ฝ่ายบริหารได้มีการปรึกษาหารือกับฝ่ายบริหารของบริษัท ธยานี จำกัด เพื่อหาแนวทางแก้ไข
และได้รับอนุมัติจากที่ประชุมผู้ถือหุ้นในปี 2546 โดยมีเงื่อนไขการชำระหนี้เป็นดังนี้

- ขอปลอดชำระเงินต้น 2 ปี

- คิดดอกเบี้ยในอัตรา MOR(ของธนาคารกรุงเทพ)+ 0.25% ต่อปี

- เริ่มชำระเงินต้นในปีที่ 3 เป็นต้นไป และชำระหนี้ให้เสร็จสิ้นภายใน 10 ปี

  -------- --------------------- ------------------ ---------------------
  ปี        ยอดคงเหลือยกมา         ชำระเงินต้น          ยอดคงเหลือยกไป

  2546     36,000,000            -                  36,000,000

  2547     36,000,000            -                  36,000,000

  2548     36,000,000            1,000,000          35,000,000

  2549     35,000,000            2,000,000          33,000,000

  2550     33,000,000            3,000,000          30,000,000

  2551     30,000,000            4,000,000          26,000,000

  2552     26,000,000            5,000,000          21,000,000

  2553     21,000,000            6,000,000          15,000,000

  2554     15,000,000            7,000,000          8,000,000

  2555     8,000,000             8,000,000          -
  -------- --------------------- ------------------ ---------------------

ความเสี่ยงจากการเช่าที่ดิน

บริษัทฯได้ให้ บริษัท หาดใหญ่สหพาณิชย์ จำกัด เป็นตัวแทนไปจดทะเบียนเช่าที่ดินประมาณ 4ไร่
จากบริษัท ศรีภูวนารถ จำกัด เพื่อประโยชน์ทางธุรกิจของกิจการ ต่อมาบริษัทฯได้ทำบันทึกร่วมกัน
สามฝ่าย เพื่อเข้ารับเป็นผู้เช่า ในสัญญาเช่าและพัฒนาที่ดิน ซึ่งลงนามโดย บริษัท ไดอาน่าฯ บริษัท
หาดใหญ่สหพาณิชย์ และ บริษัท ศรีภูวนารถ และทั้งสามฝ่ายตกลงและยินยอม
แก้ไขเพิ่มเติมสัญญาเช่าและพัฒนาที่ดิน ฉบับลงวันที่ 13 พฤษภาคม 2539 เปลี่ยนชื่อผู้เช่าจาก บริษัท
หาดใหญ่สหพาณิชย์ เป็น บริษัท ไดอาน่าดีพาร์ทเม้นท์สโตร์ จำกัด (มหาชน) โดย บริษัท
ศรีภูวนารถ จำกัด และ บริษัท ไดอาน่าฯ ตกลงและยินยอมรับสิทธิและหน้าที่ของผู้ให้เช่าและผู้เช่า
ตามสัญญาเช่าและพัฒนาที่ดินที่ได้จดทะเบียนไว้ทุกประการ
ปรากฏตามสัญญาการเข้ารับสัญญาเช่าและพัฒนาที่ดิน ฉบับลงวันที่ 1 กันยายน 2540
ซึ่งบริษัทฯเห็นว่า การทำบันทึก สามฝ่ายน่าจะเป็นการเพียงพอแล้ว อย่างไรก็ดี บริษัทฯ
ได้นำเข้าเสนอต่อที่ประชุมผู้ถือหุ้นในปี 2546
ซึ่งที่ประชุมได้มีมติให้บริษัทฯนำที่ดินแปลงดังกล่าวไปจดทะเบียนรับโอนสิทธิการเช่า ณ
สำนักงานที่ดินให้เรียบร้อย ทั้งนี้ บริษัทฯได้ดำเนินการรับโอนสิทธิการเช่าจากบริษัทที่เกี่ยวข้อง
เป็นที่เรียบร้อยแล้ว เมื่อวันที่ 4 มีนาคม 2547 ความเสี่ยงดังกล่าวจึงหมดไป

ความเสี่ยงจากการที่บริษัทฯจัดซื้อสินค้าจากผู้จัดจำหน่ายหนึ่งรายมากกว่าร้อยละ 30

บริษัทฯจัดซื้อสินค้าจากผู้จัดจำหน่ายรายหนึ่ง เป็นจำนวนร้อยละ 35.08 ซึ่งอาจก่อให้เกิดความเสี่ยงจากการต้องพึ่งพิงผู้จัดจำหน่ายรายดังกล่าว ดังนั้น ทางฝ่ายบริหารจึงมีแผนรองรับ โดยการจัดรายการสำหรับสินค้าของผู้จัดจำหน่ายกลุ่มอื่นอยู่อย่างสม่ำเสมอเพื่อผูกสัมพันธ์ไว้และมีความพร้อมที่จะจัดซื้อสินค้าจากผู้จัดจำหน่ายรายอื่นมาจำหน่ายได้ทันที หากการเปลี่ยนแปลงจากผู้จัดจำหน่ายรายใหญ่ตามที่กล่าว ซึ่งจะลดความเสี่ยงลงได้ อย่างไรก็ดีทางฝ่ายบริหารก็ได้พยายามใช้ความสัมพันธ์กับผู้จัดจำหน่ายรายใหญ่ดังกล่าว มาเป็นเครื่องมือในการเสริมสร้างความร่วมมือทางการตลาดเพื่อประโยชน์สูงสุดของกิจการห้างเช่นกัน

ความเสี่ยงจากการที่บริษัทฯ มีผู้ถือหุ้นรายใหญ่มากกว่าร้อยละ 50

เนื่องจากบริษัทฯ มีผู้ถือหุ้นรายใหญ่อยู่ 2 ราย ที่ถือหุ้นรวมกันในบริษัทฯมากกว่าร้อยละ 50 คือ
บริษัท ธยานี จำกัด ถือหุ้นในบริษัทฯ เป็นจำนวน 4.21 ล้านหุ้น คิดเป็นสัดส่วนร้อยละ 32.38
ในขณะที่บริษัท พิธานพาณิชย์ จำกัด ถือหุ้นในบริษัทฯ เป็นจำนวน 2.59 ล้านหุ้นคิดเป็นสัดส่วน
ร้อยละ 19.92 และ ทั้งสองบริษัทฯ มีผู้มีอำนาจควบคุมในบริษัทฯ เป็นกลุ่มบุคคลเดียวกัน
โดยมีโครงสร้างคณะกรรมการของทั้งสองบริษัทฯ เป็นดังนี้

คณะกรรมการบริษัท พิธานพาณิชย์ จำกัด

  ------------------ ----------------------------------------------------
  1. นายศิริพงษ์        จันทรัศมี

  2. นายบรรเวช       จันทรัศมี

  3. นายบรรลือ        จันทรัศมี

  4. นายบรรจบ        จันทรัศมี

  5. นายธรรมนูญ       โกวิทยา

  6. นายเนตร         จันทรัศมี
  ------------------ ----------------------------------------------------

7. นายนิกข์ เลาหะกุล

คณะกรรมการบริษัท ธยานี จำกัด

  ------------------ ----------------------------------------------------
  1. นายบรรจบ        จันทรัศมี

  2. นายศิริพงษ์        จันทรัศมี

  3. นายเนตร         จันทรัศมี

  4. นางวดีวรรณ       จันทรัศมี

  5. นางสุพพตา        ศิลปธีรธร
  ------------------ ----------------------------------------------------

กลุ่มผู้ถือหุ้นรายใหญ่ดังกล่าวข้างต้น
สามารถควบคุมมติที่ประชุมผู้ถือหุ้นในส่วนของมติที่ต้องการเสียงสนับสนุนเกินกึ่งหนึ่งของที่ประชุมผู้ถือหุ้น
จึงอาจจะก่อให้เกิดความเสี่ยงต่อ
ผู้ถือหุ้นรายอื่นที่ไม่สามารถรวบรวมคะแนนเสียงเพื่อตรวจสอบและถ่วงดุลได้ แต่บริษัทฯ
ก็มีกรรมการอิสระและกรรมการตรวจสอบ รวมสามท่าน
เพื่อถ่วงดุลการดำเนินการของกรรมการบริหารและสามารถรายงานต่อผู้ถือหุ้นได้เช่นกัน

 สำหรับมติที่ต้องการเสียงสนับสนุนเกิน 2 ใน 3 ของที่ประชุม ก็จะไม่เป็นความเสี่ยงมากนักสำหรับผู้ถือหุ้นรายอื่น เพราะจะสามารถตรวจสอบและถ่วงดุลการออกเสียงสนับสนุนได้

ความเสี่ยงจากเหตุการณ์ไม่สงบในสามจังหวัดชายแดนภาคใต้

ในช่วงต้นปี 2547 เกิดเหตุการณ์ไม่สงบในเขตสามจังหวัดชายแดนภาคใต้ อันได้แก่ ปัตตานี ยะลา
และ นราธิวาส
ซึ่งปัญหาความไม่สงบเรียบร้อยในภาคใต้จะมีผลกับนักท่องเที่ยวทั้งชาวไทยและชาวต่างชาติมาก
รวมทั้งประชาชนที่อยู่ในท้องถิ่นนั้นๆ ด้วย
และทำให้นักธุรกิจชะลอตัวที่จะเข้ามาลงทุนในจังหวัดดังกล่าว
แต่ในภาครัฐก็พยายามที่จะแก้ไขปัญหาและสร้างขวัญและกำลังใจให้ดีขึ้น
และบริษัทฯยังไม่สามารถคาดการณ์ได้ว่าจะสงบเรียบร้อยเมื่อใด แต่ทั้งนี้บริษัทฯก็ไม่ได้นิ่งนอนใจ
มีการเรียกประชุมประเมินสถานการณ์ และฉวยโอกาสในภาวะที่ไม่แน่นอนวางแผนปรับปรุงห้าง
เพื่อเพิ่มความสามารถในการแข่งขัน เมื่อสถานการณ์ดีขึ้น
จากการที่รัฐบาลสามารถแก้ไขปัญหาอย่างจริงจัง

นอกจากนี้ ในส่วนของจังหวัดปัตตานี บริษัทฯมีสาขาของห้างฯไดอาน่าอยู่
บริษัทฯได้มีการประกันภัยทรัพย์สิน อาคารและสินค้าของบริษัท
โดยมีผลคุ้มครองไปถึงภัยเนื่องจากป่าเถื่อนและการกระทำด้วยเจตนาร้าย
ภัยระเบิดเรียบร้อยมาก่อนหน้านี้แล้ว ทั้งนี้การประกันภัยในส่วนดังกล่าว
ได้มีการทำขึ้นสำหรับคุ้มครองทรัพย์สินของห้างฯในทุกๆ สาขาด้วยเช่นกัน